Diari Oficial de la Generalitat Valenciana


Sumari del DOGV 7391, del 29-10-2014 (2014/9737)

ORDE 24/2014, de 21 d'octubre, de la Conselleria d'Infraestructures, Territori i Medi Ambient, per la qual aprova les bases que regulen la convocatòria del Programa d'Ajudes al Lloguer de Vivenda per al període 2015-2016.
-----------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2014/10/21/24/dof/vci/html**

### Dades del document

Número de DOGV
:   7391

Data del DOGV
:   29-10-2014

Secció del DOGV
:   I. DISPOSICIONS GENERALS

Número del document
:   2014/9737


Data del document
:   21-10-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * suport econòmic
    * prestació familiar
    * arrendament immobiliari
    * reglamentació de lloguers
    * política de l'habitatge
    * legislació
    * lloguer moderat

ORDE 24/2014, de 21 d'octubre, de la Conselleria d'Infraestructures, Territori i Medi Ambient, per la qual aprova les bases que regulen la convocatòria del Programa d'Ajudes al Lloguer de Vivenda per al període 2015-2016. [2014/9737]  
PREÀMBUL  
  
La Generalitat, dins de la seua estratègia per al foment de les mesures per a possibilitar l'accés i gaudi de la vivenda, formula, des de fa més de vint anys, plans de vivenda per a articular ajudes a sectors de població que, en un marc no intervingut, podrien tindre problemes per a l'accés a una vivenda. En este context, s'estan atorgat subvencions per a afavorir el gaudi que la nostra Constitució garantix a una vivenda digna i adequada, responsabilitat compartida pels diferents poders públics.  
  
Dins d'esta línia d'acció, la Generalitat ha acordat amb l'Administració General de l'Estat la inclusió entre les línies de subvenció d'un programa d'ajudes al lloguer de vivenda, en relació amb el que establix el Reial Decret 233/2013, de 5 d'abril, que regula el Pla Estatal de Foment del Lloguer de Vivendes, la Rehabilitació Edificatòria i la Regeneració i Renovació Urbanes 2013-2016.  
  
D'acord amb este plantejament, esta orde establix les bases reguladores de les convocatòries d'ajudes a persones físiques per a l'accés a una vivenda en arrendament. Les ajudes que regula s'orienten des d'un enfocament eminentment equitatiu, centrat en els ciutadans i ciutadanes que més suport públic necessiten en este àmbit.  
  
Per tant, i per tot això, d'acord amb la Llei 38/2003, de 17 de novembre, General de Subvencions, el Decret Legislatiu de 26 de juny de 1991, que aprova el text refós de la Llei de la Hisenda Pública de la Generalitat, i la resta de normes generals i pertinents que s'apliquen, i fent ús de les facultats que em conferix l'article 28.e de la Llei 5/1983, de 30 de desembre, del Consell,  
  
  
ORDENE  
  
Article 1. Objecte i àmbit d'aplicació  
Estes bases reguladores tenen com a objecte articular ajudes per a l'accés i la permanència en una vivenda en règim de lloguer de persones físiques que tinguen els requisits que establixen.  
  
  
Article 2. Convocatòria  
El procediment d'atorgament de les ajudes regulades en les bases que s'aproven per mitjà d'esta orde s'inicia per mitjà de la convocatòria, l'aprovació de la qual queda supeditada en tots els casos a la disponibilitat pressupostària. La convocatòria que s'ha dit es publicarà en el Diari Oficial de la Comunitat Valenciana.  
  
Article 3. Finançament  
El finançament de les ajudes regulades en esta orde es farà a càrrec de la línia pressupostària 44.59.47.T 3040000, «Pla de Vivenda», dels pressupostos de la Generalitat, amb fons que seran aportats pel Ministeri de Foment a la Generalitat, segons preveu el conveni subscrit pel Ministeri de Foment i la Generalitat per al desplegament del Pla estatal del foment del lloguer de vivendes, la rehabilitació edificatòria i la regeneració i renovació urbanes 2013-2016. Queda supeditada la convocatòria de les ajudes, com s'indica en l'article 2 d'esta orde, a la disponibilitat pressupostària i a la comptabilització prèvia preceptiva, després de la qual es convocaran les ajudes.  
  
L'import global màxim de les ajudes serà de 34.467.171 euros, llevat de les modificacions que en el finançament puga dur a terme el Ministeri de Foment.  
DISPOSICIÓ ADDICIONAL  
  
Única. Notificació a la Comissió Europea  
En relació amb la política de la competència de la Unió Europea, les ajudes que es convoquen no s'han de comunicar a la Unió Europea, perquè no falsegen ni amenacen de falsejar la competència, de conformitat amb el que establix l'article 107 del Tractat de Funcionament de la Unió Europea.  
  
  
DISPOSICIONS FINALS  
  
Primera. Normativa  
En tot allò que no preveu esta orde, són aplicables la Llei 38/2003, de 17 de novembre, General de Subvencions, i el seu reglament de desplegament, aprovat pel Reial Decret 887/2006, de 21 de juliol, i el text refós de la Llei de la Hisenda Pública de la Comunitat Valenciana, aprovat pel Decret Legislatiu de 26 de juny de 1991, les lleis de pressupostos de la Generalitat per als exercicis 2015 i següents i la resta de la normativa que li és aplicables preceptivament.  
  
Segona. Entrada en vigor  
Esta orde entra en vigor l'endemà de la publicació en el Diari Oficial de la Comunitat Valenciana.  
  
València, 16 d'octubre de 2014  
  
La consellera d'Infraestructures, Territori i Medi Ambient  
ISABEL BONIG TRIGUEROS  
  
  
  
Bases reguladores de la convocatòria del Programa d'Ajudes al Lloguer de Vivenda per al període 2015-2016  
  
Primera. Objecte  
Estes bases reguladores tenen com a objecte articular ajudes en matèria d'habitatge a persones físiques, a fi de facilitar-los l'accés i la permanència en una vivenda en règim de lloguer.  
  
Segona. Persones beneficiàries  
1. Poden ser persones beneficiàries de les ajudes previstes en este programa les persones físiques majors d'edat que tinguen tots els requisits següents:  
a) Ser titular d'un contracte d'arrendament de vivenda, o estar en condicions de subscriure'n un, formalitzat en els termes de la Llei 29/1994, de 24 de novembre, d'Arrendaments Urbans, com a persona arrendatària, amb una duració mínima d'un any i amb domiciliació bancària del pagament del lloguer.  
b) Que la vivenda arrendada constituïsca la residència habitual i permanent de la persona arrendatària.  
c) Que els ingressos de les persones que tinguen el domicili habitual i permanent en la vivenda arrendada, d'ara en avant ingressos de la unitat de convivència, consten o no com a titulars del contracte d'arrendament, siguen, en conjunt, inferiors al límit màxim d'ingressos que dóna accés a l'ajuda, establit en la base tercera.  
d) Que la vivenda per a la qual se sol·licita l'ajuda estiga emplaçada en un municipi pertanyent a una de les zones d'àmbit territorial de preu màxim superior que establix la base quarta.  
e) Que la vivenda objecte del contracte d'arrendament es llogue per una renda igual o inferior als límits que establix la base quarta.  
2. No es pot concedir l'ajuda quan la persona sol·licitant o alguna de les que tinguen la residència habitual i permanent en la vivenda objecte del contracte d'arrendament es troben en alguna de les situacions que s'indiquen a continuació:  
a) Ser una persona propietària o usufructuària d'alguna vivenda a Espanya. S'exceptuaran d'este requisit les persones que siguen titulars d'una vivenda i acrediten que no en disposen per causa de separació o divorci, o que no la puguen habitar per qualsevol altra causa aliena a la seua voluntat.  
b) Que la persona arrendatària o qualsevol de les que tinguen el domicili habitual i permanent en la vivenda tinguen parentiu en primer o segon grau de consanguinitat o d'afinitat amb la persona arrendadora de la vivenda.  
c) Que la persona arrendatària o qualsevol de les que tinguen el domicili habitual i permanent en la vivenda siga sòcia o partícip de la persona física o jurídica que actue com a persona arrendadora.  
d) No estar al corrent del pagament de les obligacions fiscals, tributàries i amb la Seguretat Social, o incomplir qualsevol altra condició de les que assenyala la Llei 38/2003, de 17 de novembre, General de Subvencions.  
  
Tercera. Còmput i límit d'ingressos  
1. Còmput d'ingressos  
Quan les persones beneficiàries siguen persones físiques o unitats de convivència constituïdes per diverses persones físiques, la determinació dels ingressos de la persona o unitat, per a la valoració per a l'obtenció de l'ajuda, es fa així:  
- Es partix de les quanties de la base imposable general i de l'estalvi, que regulen els articles 48 i 49, respectivament, de la Llei 35/2006, de 28 de novembre, de l'Impost sobre la Renda de les Persones Físiques, corresponent a la declaració o declaracions presentades per la persona sol·licitant o per cada un dels membres de la unitat de convivència majors de 16 anys, relativa a l'últim període impositiu amb el termini de presentació vençut en el moment de la sol·licitud de l'ajuda. Si la persona sol·licitant o qualsevol de les persones integrants de la unitat no han presentat cap declaració, es poden sol·licitar altres informacions, incloent-hi una declaració responsable sobre els seus ingressos, a fi de determinar els ingressos reals de la persona sol·licitant o de la unitat.  
  
- La quantia resultant és ponderada per mitjà de l'aplicació d'un coeficient multiplicador únic, comprés entre 0,70 i 1, atenent la ubicació de la vivenda i el nombre de membres de la unitat familiar. El coeficient resulta de la multiplicació del coeficient associat al nombre de membres en la unitat familiar (eix horitzontal) amb el coeficient associat a la ubicació (eix vertical) de la vivenda o actuació protegida. La taula següent indica el resultat del producte.  
  
Quan es tracte de famílies amb persones en situació de dependència o famílies amb menors a càrrec seu, es considera integrada la unitat familiar pels membres que corresponguen, i se'n suma un més per cada membre dependent o menor. Quan es tracte de dones gestants, en la unitat familiar es consideraran un o més membres addicionals, segons el nombre de fills o filles en gestació.  
- La quantia resultant es denominarà IUC: ingressos de la unitat de convivència.  
2. Límit d'ingressos  
El límit màxim d'ingressos de la unitat de convivència (LIUC) que permet l'accés a l'ajuda s'expressa en el nombre de vegades de la quantia anual de l'índex públic de renda d'efectes múltiples (IPREM), i es determina d'acord amb les regles següents:  
- Si la unitat de convivència està composta per una sola persona adulta:  
- La quantia de l'IPREM es multiplica per 1.  
- Si la unitat de convivència està composta per dos o més persones:  
  
- La primera persona adulta computa 1 vegada l'IPREM.  
- Cada persona addicional de 14 anys o més computa 0,5 vegades l'IPREM.  
- Cada persona addicional menor de 14 anys computa 0,3 vegades l'IPREM.  
Per a establir la prioritat de les persones sol·licitants, es té en compte el resultat d'aplicar la fórmula següent: 1'IUC/CLIUC  
On:  
IUC = ingressos, en euros, de la unitat de convivència.  
CLIUC = quantia, en euros, del límit màxim d'ingressos de la unitat de convivència que permet l'accés a l'ajuda.  
3. Excepcionalment, si les sol·licituds presentades en una convocatòria que complisquen els límits d'ingressos del punt anterior d'este article requerixen una dotació d'ajudes inferior als fons disponibles, poden resultar beneficiàries de les ajudes les unitats de convivència els ingressos de les quals, inclús sent majors que els límits que permeten l'accés a l'ajuda, no superen 3 vegades l'IPREM, a les quals s'aplicaran els criteris de priorització que establixen estes bases.  
  
Quarta. Delimitació d'àrees i límits de l'import de la renda de la vivenda  
1. La vivenda ha d'estar emplaçada en un municipi declarat com a àmbit territorial de preu màxim superior (ATPMS) segons l'Orde VIV/946/2008, de 31 de març, que declara els àmbits territorials de preu màxim superior per a l'any 2008, pel que fa al Reial Decret 801/2005, d'1 de juliol, i al Decret 82/2008, de 6 de juny, del Consell, relatiu a actuacions protegides en matèria de plans de vivenda, o la normativa que els substituïsca. La llista de municipis esmentada figura com a annex d'esta orde.  
2. No poden ser objecte d'ajuda els immobles l'arrendament dels quals supere algun dels límits de la taula següent:  
  
Zona Import anual Import mensual Euros/m² útils/mes  
ATPMS A-1: València 4.584,38 - 382,03 - 4,24 -  
ATPMS A-2: Alacant i Castelló de la Plana 4.278,76 - 356,56 - 3,96 -  
ATPMS B 3.973,13 - 331,09 - 3,68 -  
ATPMS C-1 I C-2 3.514,69 - 292,89 - 3,25 -  
  
  
Quinta. Sol·licituds i documentació  
1. La presentació de la sol·licitud de l'ajuda presumix l'acceptació incondicionada de les bases de la convocatòria i de les condicions, requisits i obligacions que conté.  
La sol·licitud inclou una declaració responsable sobre el compliment dels requisits que establix la Llei 38/2003, de 17 de novembre, General de Subvencions, per a poder ser beneficiari d'una subvenció.  
  
2. A la sol·licitud s'ha d'adjuntar la documentació que s'indica a continuació:  
a) El Document Nacional d'Identitat de la persona sol·licitant i de la resta de membres de la unitat de convivència majors de 16 anys i, si n'hi ha d'estrangeres, el permís de treball i la residència en vigor. No s'exigix el permís de residència a les persones que estiguen excloses d'esta obligació d'acord amb el que establix la legislació estatal.  
b) L'acreditació de les dades de caràcter econòmic de tots els membres de la unitat de convivència majors de 16 anys:  
1. Una fotocòpia de l'última declaració de l'Impost sobre la Renda de les Persones Físiques o, en el cas de no estar obligat a presentar-la, un certificat d'imputacions de l'últim exercici fiscal vençut.  
2. Un justificant de la vida laboral.  
3. En el cas de desocupació, cal aportar un certificat expedit pel Servici Valencià d'Ocupació i Formació que indique els ingressos percebuts durant l'últim exercici fiscal vençut.  
4. En el cas de cobrar una pensió de jubilació, d'incapacitat permanent, d'invalidesa, de viudetat, orfandat o altres, una prestació de servicis socials o qualsevol altre tipus d'ajuda econòmica, ha d'aportar un certificat expedit per l'organisme competent que indique els ingressos obtinguts durant l'últim exercici fiscal vençut, o bé un certificat negatiu, si és el cas.  
c) L'acreditació de les dades de caràcter personal dels membres de la unitat de convivència que poden ser tingudes en compte:  
? Família nombrosa, acreditada segons el que disposa l'Orde de 21 de setembre de 2007, de la Conselleria de Benestar Social, sobre el títol i carnet de família nombrosa expedits a la Comunitat Valenciana.  
- Família monoparental amb fills, acreditada segons el Decret 179/2013, de 22 de novembre, del Consell, pel qual regula el reconeixement de la condició de família monoparental a la Comunitat Valenciana.  
  
- Discapacitat de cada un dels membres de la unitat familiar, acreditada segons l'Orde de 19 de novembre de 2001, de la Conselleria de Benestar Social, que establix el procediment per al reconeixement, declaració i qualificació del grau de minusvalidesa en l'àmbit de la Comunitat Valenciana.  
? Persones afectades per desnonaments o subjectes a mesures de flexibilització de les execucions hipotecàries.  
? Víctimes del terrorisme.  
? Dones víctimes de violència de gènere, que s'acredita segons el que disposa l'Orde de 3 de maig de 2007, de la Conselleria de Benestar Social, per la qual regula l'ajuda econòmica a favor de les víctimes de violència de gènere.  
d) El certificat d'empadronament que acredite, en la data la sol·licitud, les persones que tenen el domicili habitual en la vivenda objecte del contracte, per a determinar la unitat de convivència.  
e) El contracte d'arrendament de la vivenda, que ha d'esmentar la referència cadastral i ha de ser de duració mínima d'un any, i la domiciliació bancària del pagament del lloguer, formalitzada en els termes de la Llei 29/1994, de 24 de novembre, d'Arrendaments Urbans. En el cas de persones que desitgen accedir a un arrendament de vivenda, el contracte s'ha d'aportar en el termini de 30 dies des de la notificació de la resolució de concessió, que quedarà condicionada a esta aportació.  
f) Una declaració responsable, que ha de subscriure cada membre de la unitat de convivència major de 16 anys, que ha de declarar els punts següents:  
? No ser persona propietària o usufructuària de cap vivenda a Espanya per cap títol legal. Les persones que en siguen titulars d'una però no en disposen per causa de separació o divorci, o no la puguen habitar per qualsevol altra causa aliena a la seua voluntat, han d'acreditar-ho amb documents.  
? No tindre cap parentiu de primer o segon grau de consanguinitat o d'afinitat amb la persona arrendadora de la vivenda.  
? No ser persona sòcia o partícip de la persona física o jurídica que actue com a part arrendadora.  
g) L'imprés de domiciliació bancària ben omplit, en què es designe el compte en què es farà l'ingrés de les ajudes.  
h) L'autorització del tractament automatitzat de les dades que conté i, si és el cas, la comprovació de les dades amb altres administracions públiques o entitats institucionals, d'acord amb el que establix la Llei Orgànica 15/1999, de 13 de desembre, de Protecció de Dades de Caràcter Personal. La utilització d'estes dades no pot servir a cap fi diferent del procés de selecció de les persones adjudicatàries d'ajudes.  
  
i) L'autorització perquè la Direcció General d'Obres Públiques, Projectes Urbans i Habitatge puga sol·licitar la informació de caràcter tributari, econòmic o patrimonial que siga legalment pertinent, en el marc de la col·laboració establida amb l'Agència Estatal d'Administració Tributària, els centres de gestió cadastral i cooperació tributària, el col·legi de notaris i registradors o amb altres administracions públiques. En la mesura que, a través d'este marc de col·laboració, la Generalitat puga disposar d'estes informacions, no s'exigirà a les persones interessades l'aportació individual de certificats expedits pels organismes al·ludits, ni la presentació, en original, còpia o certificat, de les seues declaracions tributàries.  
j) Una declaració responsable sobre el compliment dels requisits que establix la Llei 38/2003, de 17 de novembre, General de Subvencions, per a poder ser beneficiari d'una subvenció.  
  
Sexta. Termini i lloc de presentació  
Les sol·licituds es presenten en el termini i al lloc que especifique l'orde de convocatòria.  
  
Sèptima. Import, criteris d'adjudicació i abonament de les ajudes  
1. Import de la l'ajuda  
L'import de l'ajuda pot arribar fins al 40 per 100 de la renda anual que s'haja de satisfer pel lloguer de la vivenda habitual i permanent, amb els límits que establix la base quarta.  
2. Abonament  
Les ajudes s'abonen periòdicament, després de la justificació del pagament del lloguer. Es perceben per mesos complets, per l'import proporcional a l'import anual que corresponga, i es concedixen per un termini de dotze mesos o fins a la finalització del contracte d'arrendament.  
Si el contracte acaba abans d'haver transcorregut el període de dotze mesos aprovat inicialment, i abans de l'acabament del contracte la persona interessada n'aporta la pròrroga, s'abonaran les ajudes corresponents a la resta de mesos fins a completar el període de dotze mesos.  
L'interessat pot sol·licitar la pròrroga, per períodes successius de dotze mesos, fins a la finalització del període 2015-2016, concorrent a les convocatòries diferents.  
En tots els casos, la data límit per a percebre esta ajuda és el 31 de desembre de 2016, independentment que no s'haja arribat al termini màxim de duració de la subvenció o de la pròrroga.  
3. Criteri d'adjudicació  
S'han de concedir les ajudes fins a esgotar l'import màxim disponible per a cada exercici.  
Per a determinar la prioritat dels sol·licitants, s'han de tindre en compte dos criteris:  
a) El nivell d'ingressos, que es determina com el resultat de la fórmula següent, segons el que establix la base tercera: 1- IUC/CLIUC.  
  
b) L'existència d'alguna circumstància personal de les assenyalades en l'apartat 2.c de la base quinta, que tindran una valoració de 0,5 punts cada una, excepte la condició de ser una persona afectada per desnonament o subjecta a mesures de flexibilització hipotecària, que tindrà una valoració de 2 punts.  
L'adjudicació es farà per orde decreixent de la puntuació obtinguda aplicant el criteri a, de manera que es prioritzen les unitats de convivència amb menors nivells de renda. A igualtat de puntuació obtinguda en el criteri a, s'aplicarà la valoració obtinguda en l'apartat b. Si persistix la igualtat, s'aplica l'orde d'entrada de les sol·licituds ben formalitzades.  
  
  
Octava. Esmena de la sol·licitud  
En el cas que les sol·licituds siguen incompletes o no tinguen els requisits que exigixen estes bases, s'ha de demanar a la persona interessada que esmene la falta o aporte els documents preceptius en el termini de quinze dies, amb la indicació que, si no ho fa, es considerarà que ha desistit de la petició, amb una resolució motivada de la Direcció General d'Obres Públiques, Projectes Urbans i Habitatge.  
  
Novena. Tramitació i resolució del procediment  
1. El director general d'Obres Públiques, Projectes Urbans i Habitatge, per delegació de la consellera d'Infraestructures, Territori i Medi Ambient, mitjançant la Resolució d'1 d'agost de 2014, sobre delegació per a l'exercici de competències de determinats òrgans de la conselleria, ha de resoldre sobre la concessió de l'ajuda sol·licitada, a proposta d'un òrgan col·legiat.  
L'òrgan col·legiat l'integren la subdirectora general de Projectes Urbans i Habitatge, el cap del Servici de Planificació i Normativa, el cap del Servici d'Ajudes a l'Habitatge, i els caps dels servicis territorials d'Habitatge i Projectes Urbans.  
La tramitació dels expedients correspon als servicis territorials d'Habitatge i Projectes Urbans, en el seu àmbit d'actuació.  
2. El director general d'Obres Públiques, Projectes Urbans i Habitatge queda facultat per a dictar totes les instruccions, resolucions i interpretacions que resulten necessàries per al desplegament i aplicació d'esta orde.  
3. El termini màxim per a resoldre i notificar la resolució que posa fi al procediment és de sis mesos comptats a partir de la publicació de l'orde de convocatòria. Si transcorre este termini i no s'ha dictat i notificat cap resolució expressa, les persones interessades poden entendre desestimada la sol·licitud.  
Les notificacions de les resolucions d'atorgament es duen a terme de forma individual. Quant a les resolucions desestimatòries, es publiquen en el Diari Oficial de la Comunitat Valenciana, d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. També es publiquen en el Diari Oficial de la Comunitat Valenciana les subvencions concedides.  
  
  
Desena. Entitats col·laboradores  
Les actuacions en estos procediments es fan a través d'una o diverses entitats col·laboradores, que fan les tasques que se'ls encomanen, com ara la transferència o entrega dels fons públics a les persones beneficiàries. Així mateix, en el cas que l'entitat col·laboradora actue, a més, com a arrendadora de les vivendes, l'ajuda que s'atorga es pot aplicar directament al pagament del lloguer, per mitjà d'un descompte.  
  
  
Onzena. Incompatibilitat d'ajudes  
L'ajuda al lloguer d'este programa no es pot compatibilitzar amb altres ajudes al lloguer per a persones arrendatàries amb escassos recursos econòmics que concedisquen les corporacions locals o qualssevol altres administracions o entitats públiques.  
No es consideren afectats per esta incompatibilitat els casos excepcionals en què els servicis socials de la Generalitat aporten un complement per al pagament del lloguer a persones beneficiàries en situacions de vulnerabilitat especial, com ara les unitats de convivència de més de dos membres i una renda conjunta inferior a 1,2 vegades l'IPREM.  
  
  
Dotzena. Obligacions i responsabilitats de les persones beneficiàries  
  
La persona beneficiària queda obligada a mantindre el domicili habitual i permanent en la vivenda objecte d'ajuda.  
Quan la persona beneficiària d'esta ajuda canvie el domicili a un altre d'ubicat a la Comunitat Valenciana, sobre el qual subscriga un contracte d'arrendament de vivenda nou, queda obligada a comunicar el canvi a la Direcció General d'Obres Públiques, Projectes Urbans i Habitatge o a l'entitat col·laboradora, en el termini màxim de cinc dies des de la firma del contracte d'arrendament nou. La persona beneficiària no perd el dret a la subvenció pel canvi, si amb l'arrendament nou es complixen els requisits, límits i condicions establits en estes bases i el contracte d'arrendament nou es formalitza sense interrupció temporal amb l'anterior. En estos casos, s'ha d'ajustar la quantia de l'ajuda a la de l'arrendament nou, i ha de ser igual o inferior a la que s'estava percebent.  
La persona beneficiària queda obligada a aportar la pròrroga del contracte d'arrendament, si el contracte acaba abans d'haver transcorregut el període de dotze mesos aprovat inicialment, en el termini de cinc dies des que es firme. Si no ho fa, s'interromprà l'abonament de les ajudes.  
La persona beneficiària ha d'aportar cada mes, en el termini de deu dies comptador des del venciment del mes a què es referisca, el justificant bancari que acredite l'abonament de l'import de la renda a la persona arrendatària. El fet de no presentar-lo determina la interrupció de l'abonament de les ajudes.  
Així mateix, pel que establix la Llei 38/2003, de 17 de novembre, General de Subvencions, la persona beneficiària queda obligada a:  
  
- Presentar, una vegada finalitzat el període de dotze mesos per al qual se li concedix l'ajuda, un certificat bancari que acredite el pagament de la renda a la part arrendadora.  
- Facilitar qualsevol document o informació que la Direcció General d'Obres Públiques, Projectes Urbans i Habitatge o l'entitat col·laboradora considere necessari per al control del compliment dels fins previstos.  
-  Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes i subvencions concedides.  
-  Comunicar l'obtenció d'altres subvencions o ajudes per a la mateixa finalitat procedents de qualssevol administracions o ens públics o privats, nacionals o internacionals.  
  
Tretzena. Control i revocació de les subvencions  
1. La Generalitat pot comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient dóna lloc a la revocació de la subvenció concedida i a la devolució de les quanties atorgades, que meritaran interessos de demora.  
  
2. En tots els casos s'aplica el que disposen els títols II, «El reintegrament de subvencions», III, «El control financer de les subvencions», i IV, «Infraccions i sancions administratives en matèria de subvencions», de la Llei 38/2003, de 17 de novembre, General de Subvencions.  
  
  
Catorze. Disponibilitat pressupostària necessària per a la convocatòria efectiva d'ajudes  
La publicació de les bases desenrotllades en esta orde no pressuposa la formalització efectiva de cap convocatòria d'ajudes, que queda condicionada en qualsevol cas a la disponibilitat pressupostària.


Còpia Permalink ELI